b'\n_START_ARTICLE_\nDinastija Han\n_START_SECTION_\nGospodarstvo\n_START_PARAGRAPH_\nObdobje dinastije Han je bilo obdobje blaginje na Kitajskem, v tem \xc4\x8dasu se je zelo okrepilo denarno gospodarstvo. Kovanci, ki jih je izdala vladna kovnica leta 119 pr.n.\xc5\xa1t., so bili raz\xc5\xa1irjeno denarno sredstvo vse do obdobja dinastije Tang (618\xe2\x80\x93907 n.\xc5\xa1t.). Da bi zagotovila sredstva za voja\xc5\xa1ke kampanje in naseljevanje osvojenih ozemelj na mejah, je vlada leta 117 pr.n.\xc5\xa1t. nacionalizirala zasebni industriji soli in \xc5\xbeeleza. Vladni monopol je bil ukinjen v obdobju Vzhodni Han, izpad dohodka pa so nadomestili z mo\xc4\x8dnim obdav\xc4\x8denjem zasebnih podjetnikov.\n_START_SECTION_\nDru\xc5\xbeba in kultura\n_START_PARAGRAPH_\nKitajski cesar je imel v obdobju dinastije Han vodilni polo\xc5\xbeaj v dru\xc5\xbebi. Predsedoval je vladi cesarstva, dejansko pa je delil mo\xc4\x8d s plemstvom in ministri, ki so ve\xc4\x8dinoma prihajali iz razreda u\xc4\x8dene gospode. Poleg tega je mnogo cesarjev pri\xc5\xa1lo na oblast, ko so bili \xc5\xa1e otroci, in so jih nadzorovali regenti, npr. cesarice-vdove ali njihovi sorodniki. Od obdobja vladavine cesarja Wuja je dvor uradno podpiral konfucianizem, podkrepljen s kozmologijo sodobnih u\xc4\x8denjakov, v \xc5\xa1olstvu in dvorni politiki. Ta ureditev je trajala vse do padca dinastije \xc4\x8cing leta 1911._NEWLINE_Iz tega obdobja je znanih ve\xc4\x8d pomembnih odkritij v znanosti in tehniki, med njimi izdelovanje papirja, navti\xc4\x8dno krmilo, uporaba negativnih \xc5\xa1tevil v matematiki, zemljevidi z dvignjenim reliefom, hidravli\xc4\x8dna armilarna sfera v astronomiji in seizmometer z obrnjenim nihalom.'